
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4.  gr.

	Málsheiti og nr.
	 DMR20060052
Breyting á lögum um peningaþvætti vegna sýndareigna o.fl.

	Ráðuneyti /verkefnisstjóri
	 Dómsmálaráðuneytið 
	Innleiðing EES-gerðar?
	☐ Já
☒ Nei

	Dags.
	 10.12.2020


	A. Úrlausnarefni

	Forsaga máls
Með aðild sinni að FATF hefur Ísland skuldbundið sig til þess að laga löggjöf sína varðandi aðgerðir gegn peningaþvætti og fjármögnun hryðjuverka að tilmælum samtakanna. Á árinu 2019 var ákvæðum tilmæla FATF varðandi sýndareignir breytt og í kjölfarið liggur fyrir að uppfæra þarf ákveðin ákvæði laga nr. 140/2018. 
Á vormánuðum 2020 var lagt fram af hálfu dómsmálaráðherra frumvarp til breytinga á lögum um aðgerðir gegn peningaþvætti og fjármögnun hryðjuverka nr. 140/2018, sem ætlað var að ljúka innleiðingu á svonefndri fimmtu peningaþvættistilskipun ESB. Frumvarpið varð að lögum í júní 2020. Í umsögnum við það frumvarp komu fram ýmsar athugasemdir og ábendingar sem byggja á þeirri reynslu sem orðin er af framkvæmd nefndra laga nr. 140/2018. Er þar einkum um að ræða athugasemdir og ábendingar frá þeim stjórnvöldum sem sinna eftirliti samkvæmt lögunum.
Samhliða þeim breytingum sem fyrirhugað er að gera á þeim ákvæðum laga nr. 140/2018 sem varða sýndarfé, er fyrirhugað að fara yfir þær ábendingar og athugasemdir sem borist hafa vegna reynslu af framkvæmd laganna og kanna hvort tilefni sé til þess að gera frekari breytingar á lögum nr. 140/2018 heldur en aðeins þær sem varða sýndarfé.
Hvert er úrlausnarefnið? 
Að breyta tilteknum ákvæðum laga nr. 140/2018 til samræmis við tilmæli FATF um sýndareignir og kanna jafnframt hvort tilefni sé til þess að gera breytingar á lögum nr. 140/2018 með hliðsjón af þeirri reynslu sem orðin er af framkvæmd laganna.
Að hvaða marki duga gildandi lög og reglur ekki til?  
Lög nr. 140/2018 uppfylla ekki með fullnægjandi hætti þær kröfur sem leiða af núgildandi tilmælum FATF varðandi sýndareignir, en tilmælin sættu talsverðum breytingum á árinu 2019. Í þessu sambandi þarf meðal annars að uppfæra skilgreiningar á sýndarfé og þjónustuveitendum sýndarfjár og yfirfara ákvæði um skráningarskyldu þjónustuveitenda sýndarfjár hjá fjármálaeftirlitinu. Þá þarf að taka til athugunar ákvæði laga nr. 140/2018 varðandi áreiðanleikakönnun og þær upplýsingar sem þurfa að liggja fyrir þegar kemur að viðskiptum með sýndarfé.
Þá þarf meðal annars að taka til skoðunar skilyrði um fjárhæðarmörk þegar kemur að skilgreiningu á tilkynningarskyldum aðilum og skilyrði laga nr. 140/2018 um auðkenningu aðila. Einnig verður farið yfir erindi frá fjármálaeftirlitinu um nauðsyn þess að gera breytingar á lögum nr. 33/2013 um neytendalán, en samhliða því þyrfti að gera afmarkaðar breytingar á lögum nr. 140/2018 um peningaþvætti, í samráði við atvinnuvega- og nýsköpunarráðuneytið.   


	B. Markmið 

	Stefna hins opinbera á viðkomandi málefnasviði/málaflokki
Ísland er aðili að FATF og hefur með aðild sinni skuldbundið sig til að gangast undir tilmæli og aðferðafræði samtakanna. Í samræmi við það er það opinber stefna íslenskra stjórnvalda að íslensk löggjöf skuli á hverjum tíma innihalda fullnægjandi varnir gegn peningaþvætti og fjármögnun hryðjuverka og uppfylla þær alþjóðlegu kröfur sem gerðar eru til varna gegn slíkum brotum. 
Markmið sem að er stefnt með lagasetningu í ljósi úrlausnarefnis og stefnu stjórnvalda
Markmiðið er annars vegar það að tryggja að lög nr. 140/2018 séu í samræmi við alþjóðlegar skuldbindingar Íslands og tilmæli FATF. Hins vegar er markmiðið að fara yfir framkvæmd laga nr. 140/2018 með heildstæðum hætti og kanna hvort rétt sé að ráðast í afmarkaðar breytingar á ákvæðum laganna með hliðsjón af þeirri reynslu sem komin er af beitingu þeirra frá því að þau voru sett.

	C. Leiðir

	Ekkert aðhafst  - hvaða afleiðingar hefði það? 
Lög nr. 140/2018 væru ekki í samræmi við alþjóðlegar skuldbindingar Íslands.
Önnur úrræði en lagasetning sem metin hafa verið
Ekki er unnt að fara aðrar leiðir en breyta settum lögum. 
Mögulegar leiðir við lagasetningu
Athugað var hvort rétt væri að setja sérlög um sýndareignir. Í ljósi þess að ekki þarf að gera umfangsmiklar breytingar á lögum nr. 140/2018 vegna tilmæla FATF um sýndareignir og að samkvæmt tilmælum FATF eiga sömu meginreglur að gilda um sýndareignir og aðra fjármuni, þá var það metið sem svo að það væri bæði heppilegra og hagkvæmara að breyta lögum um aðgerðir gegn peningaþvætti og fjármögnun hryðjuverka nr. 140/2018 í stað þess að setja ný sérlög um efnið.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
Gert er ráð fyrir að tilteknar breytingar verði gerðar á þeim ákvæðum laga nr. 140/2018 sem varða sýndareignir. Þá verða teknar til skoðunar þær athugasemdir sem fram hafa komið um framkvæmd laganna, sem líkt og áður greinir, stafa einkum frá þeim stjórnvöldum sem sinna eftirliti samkvæmt lögunum, og gerðar breytingar ef tilefni þykir til. 
Helstu fyrirhuguðu breytingar á gildandi lögum og reglum, hvort heldur bætt er við eða fellt brott 
Þegar kemur að ákvæðum laga nr. 140/2018 þá lúta fyrirhugaðar breytingar, með hliðsjón af tilmælum FATF, einkum að eftirfarandi:
Skilgreiningu á sýndarfé og þjónustuveitendum sýndarfjár, sbr. 2. og 3. gr. laga nr. 140/2018.
Skráningarskyldu þjónustuveitenda sýndarfjár hjá fjármálaeftirlitinu, sbr. 35. gr. laga nr. 140/2018.
Skilyrði varðandi áreiðanleikakönnun og upplýsingar sem þurfa að fylgja með viðskiptum með sýndarfé sem fara yfir ákveðin fjárhæðarmörk, sbr. m.a. 8. gr. laga nr. 18/140.
Þær athugasemdir sem hafa komið fram og varða almenna framkvæmd laga nr. 140/2018 varða meðal annars skilyrði um fjárhæðarmörk þegar kemur að skilgreiningu á tilkynningarskyldum aðilum og skilyrði laganna um auðkenningu aðila, sbr. 2., 3. og 10. gr. laga nr. 140/2018. 


	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Áformin varða alþjóðlegar skuldbindingar Íslands gagnvart FATF. 
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.
Er önnur grundvallarlöggjöf sem taka þarf tillit til?  
Nei.

	F. Samráð

	Hverjir eru helstu hagsmunaaðilar?
Þjónustuveitendur sýndareigna. Tilkynningarskyldir aðilar og eftirlitsaðilar samkvæmt lögum nr. 140/2018.
Er skörun við stjórnarmálefni annarra ráðuneyta? 
Ef gerðar yrðu breytingar á lögum nr. 33/2013 um neytendalán samhliða breytingum á lögum nr. 140/2018 eins og lagt hefur verið til af hálfu fjármálaeftirlitsins, þá fellur það undir málefnasvið atvinnuvega- og nýsköpunarráðuneytisins.
Samráð sem þegar hefur farið fram
Fjallað hefur verið um fyrirhuguð áform á vettvangi stýrihóps dómsmálaráðherra um varnir gegn peningaþvætti og fjármögnun hryðjuverka þar sem sæti eiga öll helstu stjórnvöld sem eiga aðkomu að vörnum gegn peningaþvætti og fjármögnun hryðjuverka. Er það meðal annars hlutverk stýrihópsins samkvæmt umboði hans, að tryggja eftirfylgni og úrbætur vegna athugasemda FATF og vera stjórnvöldum til ráðgjafar í afstöðu til mála hjá samtökunum.
Fyrirhugað samráð
Haldnir verða fundir til upplýsingaöflunar með fulltrúum héraðsaksóknara og fjármálaeftirlitinu. Drög að frumvarpi verða kynnt í Samráðsgátt stjórnvalda. Þá er áfram gert ráð fyrir að fjallað verði um vinnuna í stýrihópi dómsmálaráðuneytisins. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Verkefnaáætlun er í vinnslu.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Ekki er fyrirséð að mikil þörf verði á aðlögun fyrir hagsmunaaðila eða stofnanir.
Hvaða forsendur þurfa að vera fyrir hendi til að lagasetning beri árangur?
Afla þarf fullnægjandi upplýsinga um þróun löggjafar um sýndareignir innan Evrópusambandsins og túlkun FATF á þeim tilmælum sem málið varða, þannig að tryggt sé að lögin uppfylli að öllu leyti alþjóðlegar skuldbindingar Íslands. 
Mælikvarðar á árangur og útkomu
Í vinnslu.
Hefur verið hugað að því að afla gagna til að meta árangur þegar þar að kemur? 
Í vinnslu.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað
Önnur fylgiskjöl eftir atvikum

